BG Официален вестник на Европейския съюз C 302/7

Насоки на Комисията — Насоки за въвеждане в базата данни и оповестяване на свързана с резултатите информация за клинични изпитвания във връзка с изпълнението на член 57, параграф 2 от Регламент (ЕО) № 726/2004 и член 41, параграф 2 от Регламент (ЕО) № 1901/2006

2012/C 302/03

1. КОНТЕКСТ

С настоящите насоки се уреждат някои аспекти на изпълнението на член 57, параграф 2, трета алинея от Регламент (ЕО) № 726/2004 за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (1) и на член 41, параграф 2 от Регламент (ЕО) № 1901/2006 относно лекарствените продукти за педиатрична употреба (2).

В насоките се разглеждат въпроси, свързани с въвеждането в базата данни и оповестяването на свързана с резултатите информация за клинични изпитвания, като по този начин се прилага на практика законодателството на ЕС, чиято цел е публичното оповестяване на резултатите от клинични изпитвания — този стремеж е залегнал и в провежданата в тази област политика, която се подкрепя в предложението на Комисията за Регламент на Европейския парламент и на Съвета относно клиничните изпитвания на лекарствени продукти за хуманна употреба и за отмяна на Директива 2001/20/ЕО (3). В настоящите насоки се предоставят и съвети как се процедира при несъответствие с практиките и фактологически неточности.

Настоящите насоки допълват следните подобни документи на Комисията:

— Подробни насоки 2010/C 82/01 относно заявлението до компетентните органи за разрешително за клинично изпитване на лекарствен продукт за хуманна употреба, уведомяването за съществени изменения и допълнения и декларацията за края на изпитването (наричано по-долу „подробни насоки CT-1“) (4), и по-специално раздел 4.3 от тях;

— Насоки 2008/C 168/02 относно видовете данни, съдържащи се в базата данни за клинични изпитвания, предвидена в член 11 от Директива 2001/20/ЕО, които подлежат на включване в базата данни за лекарствените продукти, предвидена в член 57 от Регламент (ЕО) № 726/2004 (5), и по-специално раздели 3—5 от тях; и

— Указания 2009/C 28/01 във връзка с информацията относно педиатричните клинични изпитвания, която трябва да бъде вписана в базата данни на ЕС за клиничните изпитвания (EudraCT), и информацията, която трябва да бъде публично оповестена от Агенцията по лекарствата (ЕМА) в съответствие с член 41 от Регламент (ЕО) № 1901/2006 (6), и по-специално раздели 3.2—3.4 и раздел 5 от тях.

Съдържанието на тези документи с насоки на Комисията се допълва от два документа с технически указания, публикувани в базата данни EudraLex — правила относно лекарствените продукти в Европейския съюз от Списъка с полетата, които следва да се оповестят публично, от базата данни EudraCT за педиатрични клинични изпитвания в съответствие с член 41 от Регламент (ЕО) № 1901/2006 (List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006) и Списъка с полета, съдържащи се в базата данни с клинични изпитвания EudraCT, които следва да бъдат оповестени публично, в съответствие с член 57, параграф 2 от Регламент (ЕО) № 726/2004 (7).(List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004).

2. ОБХВАТ

С настоящите насоки се уреждат въпросите, свързани с въвеждането на информация в базите данни и оповестяването на клинични изпитвания съгласно определението в член 2, буква а) от Директива 2001/20/ЕО, с поне една от следните характеристики:

— клиничното изпитване е уредено или е било уредено с разпоредбите на Директива 2001/20/ЕО, която породи действие най-късно на 1 май 2004 г. (за въвеждането в базата данни на свързана с резултатите информация относно клинични изпитвания, приключили в минал момент вж. раздел 4.6.1). Това означава, че поне едно от местата на провеждане на клиничното изпитване се намира в Европейския съюз (ЕС) или в държава от Европейското икономическо пространство въз основа на договореност,

— клиничното изпитване представлява част от плана за педиатрично изследване, включително и изпитванията, при които мястото на провеждане е извън Европейския съюз (ЕС) (8),

— клиничното изпитване попада в обхвата на член 45 от Регламент (ЕО) № 1901/2006,

— клиничното изпитване попада в обхвата на член 46 от Регламент (ЕО) № 1901/2006.

3. СЪДЪРЖАНИЕ НА ВЪВЕЖДАНАТА В БАЗАТА СВЪРЗАНА С РЕЗУЛТАТИТЕ ИНФОРМАЦИЯ

Свързаната с резултатите информация следва да бъде въвеждана в базата данни в съответствие с настоящите насоки за всички клинични изпитвания, посочени в раздел 2.

Съдържанието на свързаната с резултатите информация е посочено в Указания 2009/C 28/01. Посочената там информация се отнася както до педиатрични, така и до непредиатрични клинични изпитвания.

Техническите указания за изпълнение по отношение на формата на полетата с данните (наричан по-долу „пълен набор от данни“) са публикувани в отделен документ в базата EudraLex — правила относно лекарствените продукти в Европейския съюз, като така на практика се допълват двата документа с технически указания за изпълнение от Списъка с полетата, които следва да се оповестят публично, от базата данни EudraCT за педиатрични клинични изпитвания в съответствие с член 41 от Регламент (ЕО) № 1901/2006 и Списъка с полета, съдържащи се в базата данни с клинични изпитвания EudraCT, които следва да бъдат оповестени публично, в съответствие с член 57, параграф 2 от Регламент (ЕО) № 726/2004 (9).

Полетата с данни в посочените подробни технически указания са съобразени с международните практики за осигуряване на хармонизация. По отношение на съдържанието на полетата с данни е осигурено сходство с базата данни на САЩ „clinicaltrials.gov“, с някои изключения, чрез които се цели да бъдат взети предвид определени специфични обстоятелства, като плана за педиатрично изследване на ЕС, например, а също и развитието, което претърпяват международните бази данни или усилията за хармонизация в международен план.

4. НАЧИНИ НА ВЪВЕЖДАНЕ И ОБРАБОТКА НА СВЪРЗАНАТА С РЕЗУЛТАТИТЕ ИНФОРМАЦИЯ

При въвеждането на свързаната с резултатите информация в европейската база данни, посочена в член 11, параграф 1 от Директива 2001/20/ЕО (наричана по-долу EudraCT), спонсорът, адресатът на решението за плана за педиатрично изследване или титулярят на разрешителното, в зависимост от случая, следва да спазва разпоредбите на член 41, параграф 2 от Регламент (ЕО) № 1901/2006. Освен това въвеждането на данни се счита за подаване пред националните компетентни органи на обобщен доклад за клиничното проучване като част от декларацията за края на клиничното изпитване, както е посочено в раздел 4.3 от подробните насоки CT-1. Когато се публикува свързаната с резултатите информация (вж. раздел 5), тя се счита за подаване на информация пред Комитета по етика, както е посочено в раздел 4.2.1 от подробните насоки CT-1.

4.1. Въвеждане на данни в базата

Свързаната с резултатите информация се въвежда в базата данни EudraCT директно, като се използва уеб интерфейс, предоставен от Европейската агенция по лекарствата (наричана по-долу „Агенцията“), като файлът се качва през уеб интерфейса или като се използват шлюзови технологии (gateway). Данните се въвеждат в защитен модул на базата данни EudraCT.

Информацията следва да се предоставя в съответствие с XML schema, установена и публикувана от Агенцията.

Информацията се въвежда:

— от адресата на решението за план за педиатрично изследване, когато клиничното изпитване е част от плана за педиатрично изследване,

— от титуляря на разрешителното за търговия, когато клиничното изпитване попада в обхвата на членове 45 и 46 от Регламент (ЕО) № 1901/2006,

— от спонсора на клиничното изпитване за всички други клинични изпитвания, посочени в раздел 2.

За тази цел на лицето, което отговаря за въвеждането на информацията, се предоставя защитен достъп, за да може да качва и редактира данните в системата. Това лице има достъп само до собствените си данни. Този достъп дава възможност за въвеждане и поддръжка на данните в защитена част от системата. По-нататъшната обработка и публичното оповестяване на тази информация се контролират от Агенцията.

Някои от полетата за данните, свързани с протокола, ще се използват за представяне на контекста на изпитването, като така се улеснява представянето на свързаната с резултатите информация. Съответната свързана с протокола информация ще се зарежда автоматично от EudraCT в полетата, когато свързаната с резултатите информация бъде предоставена чрез уеб интерфейса или на свален XML с предварително попълнени данни. При въвеждането на свързана с резултатите информация тези полета могат да бъдат актуализирани с помощта на уеб интерфейс или чрез въвеждането на актуализиран XML файл със свързана с протокола информация.

По правило се предвижда поле за коментари, свързано с полетата с данните, различни от полетата, при които може да се въвежда свободен текст. Полето за коментар има за цел да позволи включването на информация, която допълва съдържанието на фиксираните полета. Структурата на събираните данни е подходяща за повечето клинични изпитвания; полето за коментари обаче може да се използва, ако полетата за данните не са адекватно зададени с оглед на исканата информация.

4.2. Обработка

В защитената част от системата може да се извършва автоматизирано техническо валидиране. Ако бъдат установени проблеми, въвеждането на информацията ще бъде блокирано. На лицето, въвеждащо информацията, ще бъде предоставен доклад за валидирането с указания за това как да бъдат разрешени или изяснени проблемите.

След това данните се въвеждат в базата данни EudraCT и информацията за клиничните изпитвания, която следва да се оповести публично, се подбира съгласно приложимите правила и се оповестява публично в регистъра на ЕС на клиничните изпитвания в базата данни EudraPharm (вж. раздел 5). Те се свързват със свързаните с протокола данни, когато последните са на разположение в EudraCT.

Не е възможно гражданите да имат достъп до защитените модули. Въвеждането на свързана с резултатите информация не изтрива съществуваща свързана с протокола информация, която е запазена в базата данни EudraCT.

4.3. Срокове

Свързаната с резултатите информация следва да бъде въведена в сроковете, указани в Регламент (ЕО) № 1901/2006 и в насоките, посочени в раздел 1, т.е. (отнасящи се до педиатрични клинични изпитвания) в срок от 6 месеца (10), а в другите случаи — в срок от 1 година след края на изпитването (11).

Препоръчва се свързаните с резултатите данни да бъдат въвеждани преди изтичането на тези срокове, ако информацията вече е налична. Става въпрос за случаите, когато например резултатите вече са публикувани в научни издания или когато е предвидена дата за приключване на изпитването преди края на срока.

Ако клиничното изпитване е приключило предварително на определена дата, тази дата се счита за край на изпитването.

За отделните планирани анализи и изпитвания може да се предостави само по един набор от свързани с резултатите данни. Ако резултатите се анализират неколкократно, се въвежда информация за всеки един от тези анализи.

4.4. Език

Свързаната с резултатите информация е предимно в цифров вид или се основава на списък с определения на стойностите, като се използват предварително зададени варианти или терминологични списъци.

Що се отнася до полетата с информация в свободен текст системата позволява въвеждането ѝ на повече от един език (от официалните езици на ЕС). В съответствие със стандартите на СЗО и с оглед улесняване на използването ѝ и извън ЕС информацията следва да бъде въвеждана на английски език. Освен това информацията може да бъде въвеждана на всеки от официалните езици на ЕС.

4.5. Актуализиране и последващо въвеждане на данни

Ще бъде възможно да се актуализира част от свързаната с протокола информация, както и свързаната с резултатите информация (напр. лица за връзка за допълнителна информация или статус на регистрацията) от лицето, която въвежда информацията, така, че актуализираната информация ще бъде директно предоставяна за ползване в публичния домейн, при условие че са спазени правилата за техническия контрол.

Всяка нова свързана с протокола информация и свързана с резултатите информация ще бъде запазвана, а въвеждането на нова информация няма да заличава предишните въведени данни, като по този начин промените могат да бъдат проследявани.

4.6. Разпоредби за резултатите от клиничните изпитвания, които са били приключени в минал момент

4.6.1. Клинични изпитвания, попадащи в приложното поле на Директива 2001/20/ЕО

Свързаната с резултатите информация за клинични изпитвания, приключили по-малко от една година преди програмирането на базата данни, както е посочено в раздел 6, следва да бъде въведена в срок от една година от програмирането, като се използва пълният набор от данни (вж. раздел 4.1).

Свързаната с резултатите информация за клинични изпитвания, приключили една или повече години преди програмирането, както е посочено в раздел 6, може да бъде въведена, като се използва пълният набор от данни (вж. раздел 3) или методът за клинични изпитвания съгласно разпоредбите на член 45 от Регламент (ЕО) № 1901/2006 (вж. по-долу). Това следва да се извърши 24 месеца след програмирането, както е посочено в раздел 6.

4.6.2. Клинични изпитвания, посочени в Регламент (ЕО) № 1901/2006

За клиничните изпитвания, посочени в член 45 от Регламент (ЕО) № 1901/2006, се предвижда различна процедура за въвеждане на данни. За тези клинични изпитвания предоставянето на информация на Агенцията за целите на оповестяването ѝ може да се извърши, като се предостави — с разрешението на притежателя на авторските права — копие на статията от медицинското издание (във формат PDF), резюме в съответствие с приложение I към насоки ICH Тема E 3 (във формат PDF) или друг подходящ документ, съдържащ информацията от това резюме (във формат PDF). За тези случаи в базата EudraCT ще бъдат предвидени полета, за да се посочи съответното клинично изпитване, да се улесни търсенето и да се позволи прикачването на файлове във формат PDF. Тази свързана с резултатите информация следва да бъде въведена в срок от 24 месеца след програмирането, както е посочено в раздел 6.

Свързаната с резултатите информация от клинични изпитвания, включени в приет план за педиатрично изследване (член 41, параграф 1 от Регламент (ЕО) № 1901/2006), и от клинични изпитвания, спонсорирани от титуляри на разрешителни за търговия, които включват използването при деца на даден лекарствен продукт, попадащ в обхвата на разрешително за търговия (член 46 от Регламент (ЕО) № 1901/2006), и които са приключени преди края на програмирането, както е посочено в раздел 6, следва да бъде въведена в срок от една година от програмирането, като се използва пълният набор от данни (вж. раздел 4.1).

4.7. Несъотвествие с практиките, фактическа неточност

Държавите-членки следва да проверят дали по отношение на клиничните изпитвания, разрешени от самите тях, свързаната с резултатите информация е предоставена на Агенцията.

Клиничните изпитвания, за които не е въведена свързана с резултатите информация в срок от 9 месеца след края на изпитването (вж. раздел 4.3) за педиатрични изпитвания или 15 месеца — за останалите изпитвания, ще бъдат отбелязвани по специален начин. Тази информация ще бъде обществено достъпна. Предвиденото времетраене на изпитването се отбелязва към момента на заявлението за клиничното изпитване. Реалният край на изпитването се съобщава посредством декларацията за края на изпитването.

Всички корекции на публикуваната информация ще се нанасят от лицето, което въвежда информацията, като понякога това се извършва по искане на Агенцията.

Ако при проверките на съответствието с добрата клинична практика (ДКП) бъдат констатирани сериозни съмнения за точността и надеждността на свързаните с резултатите данни, Агенцията ще бъде своевременно уведомена.

Агенцията ще има възможността да:

— премахва общественодостъпна информация,

— посочва, че свързаната с резултатите информация е невалидна поради неспазване на ДКП, или

— добавя бележка към публичния запис, когато това е необходимо поради фактическа точност или с оглед на спазване на нормативната уредба.

5. ОПОСВЕСТЯВАНЕ НА СВЪРЗАНАТА С РЕЗУЛТАТИТЕ ИНФОРМАЦИЯ ПРЕД ОБЩЕСТВЕНОСТТА

Въведената свързана с резултатите информация става общественодостъпна посредством регистъра на клиничните изпитвания на ЕС в базата данни EudraPharm в съответствие с документите с насоки на Комисията, посочени в раздел 1, т.е. единствено свързаната с резултатите информация за непедиатрични клинични изпитвания, фаза I, не се оповестява публично.

Свързаната с резултатите информация се прави обществено достояние в срок от 15 работни дни от въвеждането на валиден набор от данни.

Свързаната с резултатите информация от всяко клинично изпитване е свързана със съответната отнасящата се до протокола информация, която вече е запазена в системата.

Що се отнася до последващото въвеждане на информация (вж. раздел 4.5) по правило първо актуалният вариант ще бъде достъпен за ползване от обществеността, но предходните варианти също могат да бъдат виждани от гражданите.

Освен четими in situ в интернет, данните ще бъдат предоставени във формат, удобен за разпечатване, както и за сваляне.

Уеб интерфейсът ще предлага инструменти, които позволяват търсене, четене и разглеждане на общественодостъпната информация за клиничните изпитвания и резултатите от тях.

6. ПРИЛАГАНЕ

Настоящите насоки се прилагат веднага след приключване на програмирането на съответната база данни.

Приключването на програмирането ще бъде оповестено публично от Агенцията.

(1) ОВ L 136, 30.4.2004 г., стр. 1.

(2) ОВ L 378, 27.12.2006 г., стр. 1.

(3) COM(2012) 369 окончателен, 17.7.2012 г.

(4) ОВ C 82, 30.3.2010 г., стр. 1.

(5) ОВ C 168, 3.7.2008 г., стр. 3.

(6) ОВ C 28, 4.2.2009 г., стр. 1.

(7) http://ec.europa.eu/health/documents/eudralex/vol-10/index_en.htm

(8) Член 41, параграф 1 от Регламент (ЕО) № 1901/2006.

(9) Виж бележка под линия на стр. 7.

(10) Раздел 2.2.2. от Насоки 2009/C 28/01.

(11) За понятието „край на клиничното изпитване“ вж. раздел 4 от подробните насоки CT-1.